עידן רייכל

ביוגרפיה

רייכל נולד בכפר סבא, ולמד בבית הספר היסודי ע״ש גולדה מאיר. בגיל 9 התחיל ללמוד לנגן באקורדיון ונמשך למוזיקה צוענית וטנגו. כשהיה נער למד לנגן בקלידים, ולמד ג'אז. בצבא שירת רייכל בלהקת רוק צבאית שביצעה גרסאות כיסוי ללהיטי פופ ישראלים ואירופיים.עידן הוא בוגר מגמת המוזיקה של תיכון כצנלסון כפר סבא
לאחר שירותו הצבאי, שימש רייכל כיועץ בפנימייה לעולים חדשים ולילדים שחוו קשיי הסתגלות, שרוב ילדיה היו ממוצא אתיופי. בעקבות כך, התחיל רייכל להתקרב למוזיקה אתיופית עממית ולמוזיקת פופ והחל לפקוד מועדונים וברים של אתיופים בתל אביב.

קריירה

הקריירה של רייכל החלה כנגן פסנתר ואקורדיון לאמנים כמו עברי לידר, ריקי גל וערן צור. בין האלבומים הראשונים שבהם השתתף כנגן קלידים או פסנתר היו "תכלית בתחתית" של ערן צור ו"בעדינות" של איגי וקסמן שיצאו בשנת 2000 ו"האנשים החדשים" של עברי לידר שיצא ב-2001.

עבודה במקביל לפרויקט

בשנת 2003 היה רייכל חבר בלהקת "בוטן מתוק בקרקס". רייכל ניגן בקלידים והשתתף בעיבודי השירים באלבומה הראשון של הלהקה, "כל מה שנשאר". לאחר צאת האלבום עזבו את הלהקה רוב חבריה, ורייכל ביניהם.
לאורך שנות פעילותו כמפיק "הפרויקט של עידן רייכל" הלחין רייכל שירים אחדים גם לזמרים נוספים. הראשונה שהקליטה שיר בלחנו מחוץ למסגרת הפרויקט הייתה מאיה בוסקילה, שהקליטה בסוף שנת 2003 את השיר "יש בלבי כינור", שהלחין רייכל למילים של נורית בת-שחר צפריר. רייכל חש כי לחן השיר לא מתאים לאלבומיו, ולבקשתה של בוסקילה העביר לה את השיר. השיר נבחר להיות הסינגל הראשון מאלבום הבכורה של בוסקילה, "סיפור מכור". שירים נוספים שהלחין רייכל לזמרים אחרים כוללים את "מוכרת לי מפעם" של דין דין אביב למילותיה של חמוטל בן זאב, "נהר של טעויות" שכתבה ושרה שרון קרלן, "מחכה" שכתבה ושרה ריטה ו"בסוף יום", שכתב והלחין לשירי מימון. כמו כן השתתף רייכל בעיבוד השיר "אם תבוא" באלבומה של נינט טייב "יחפה" ובקולות רקע באלבומו של מתי כספי "נפש תאומה".
בשנת 2010 נבחר רייכל להופיע ביחד עם זמרת הנשמה אינדיה ארי בטקס פרס נובל לשלום שנערך באוסלו ב-10 בדצמבר 2010. באותו חודש יצא סינגל משותף לרייכל ולאביב גפן בשם "קוצים". את השיר כתב והלחין גפן, וההפקה המוזיקלית נעשתה על ידי שניהם במשותף. בפברואר 2011 הוציאו רייכל וגפן עוד סינגל משותף, שנקרא "בובות". את המילים כתב גפן, ועל הלחן והעיבוד אחראים שניהם. שני הסינגלים יועדו להיכלל באלבום משותף של השניים, אך פעילותם הרבה של השניים בתחומים אחרים הביאה להפסקת שיתוף הפעולה ביניהם. שני השירים נכללו באלבומו של גפן "פסיפס", שבו נכלל גם שיר של השניים שלא יצא כסינגל, "מסילת הרכבת".
בפברואר 2012 הוציא רייכל אלבום משותף עם הגיטריסט המאלי ויו פארקה טורה בשם "The Tel Aviv Session". רייכל וטורה פעלו יחד כצמד בשם "The Touré-Raichel Collective", כאשר רייכל הופקד על נגינת הפסנתר וטורה על הגיטרה. באלבום 11 שירים, רובם אינסטרומנטליים, בלחנים משותפים לרייכל ולטורה ובהפקה מוזיקלית של רייכל. באלבום ניגנו גם יוסי פיין בגיטרה בס וסולימאן קיין בכלי הקשה, לצד מספר נגנים אורחים בשירים אחדים. שניים מהשירים כללו גם שירה, ובאחד מהם התארחה הזמרת כברה קסאי. האלבום יצא בארץ ובעולם.
ביוני 2012 הופיע במצדה במסגרת פסטיבל האופרה.
בעת ביקורו השלישי של נשיא ארצות הברית ברק אובמה בישראל בשנת 2013, נבחר רייכל להופיע בפניו בארוחה הנשיאותית שבמשכן הנשיא.
ב-4 ביולי 2013 הזמינה הזמרת אלישיה קיז את רייכל להופיע עימה בהופעתה בישראל. יחד הם שרו את שירו "ממעמקים".
ב-3 ביולי 2014, הופיע רייכל יחד עם 18 חברי הפרויקט בפארק הירקון אל מול קהל של 20,000 חיילים ובסיום ההופעה אמר "זה המופע הכי מרגש שעשינו מאז שהתחיל הפרויקט".
בנובמבר 2014, במקביל לעבודתו עם הפרויקט, הוציא רייכל את האלבום השני עם המוזיקאי ממאלי ויו פארקה טורה, אותו הקליטו השניים בפריז. בעקבות האלבום "The Paris Session” יצאו השניים לסיבוב הופעות עולמי אשר כלל 14 הופעות ברחבי ארצות הברית, ביניהן הופעה בניו יורק, וזכו לתשבחות וביקורות רבות שכללו סיקור בעיתון הנחשב "The New York Times" .
ב-12 באוקטובר 2015 הוציא רייכל סינגל ראשון מתוך אלבומו החדש, שנקרא "מעגלים", ב-24 בנובמבר 2015 הוציא רייכל סינגל נוסף, ״לפני שייגמר״. האלבום החדש אשר נקרא "היד החמה" יצא לאור בישראל ב-3 בדצמבר 2015 וברחבי העולם ב-22 בינואר 2016. הוא אלבום הסולו הראשון של רייכל, ללא נוכחות הפרויקט. לאור ההזמנות המוקדמות בישראל, האלבום הגיע למעמד אלבום זהב עוד בטרם יציאתו. ארבעה חודשים לאחר יציאתו, באפריל 2016, הגיע למעמד של אלבום פלטינה עבור מכירותיו בישראל בלבד.
בעקבות יציאת אלבום הסולו, החל רייכל להופיע בישראל וברחבי העולם עם ההופעה "רייכל – פסנתר – שירים", בה הוא מביא את השירים לקהל כפי שהם נכתבו בבית או באולפן, על הפסנתר ותוך שימוש בכלים נוספים בהם רייכל מנגן. במקביל הוא ממשיך להופיע עם "הפרויקט של עידן רייכל".
בנובמבר-דצמבר 2015 התארח פעמיים בתוכנית בית ספר למוזיקה. בפעם הראשונה השתתף בערב ספיישל בו הוא נפגש עם חלק מהתלמידים ושר איתם. בפעם השנייה התארח כחלק מ"מסיבת חנוכה" וערב התרמה לעמותת פתחון לב.
ב-14 בינואר 2017 הוציא רייכל סינגל חדש, "גלגל מסתובב". בעקבותיו, במאי ,2017 יצא הסינגל "אהבה כזו" שלביצוע שלו בחר רייכל את זהבה בן.
בפברואר 2017, רגע לפני יציאתו של רייכל לסיבוב הופעות ארוך ברחבי אירופה וארה״ב, התקיים במוזיאון תל אביב לאמנות ערב גאלה חגיגי, במסגרת תערוכת הדגל של המוזיאון -"בנוגע לאפריקה: אמנות עכשווית ואפרו-פוטוריזם״. במהלך הערב הוענק לרייכל, אות הוקרה מיוחד על תרומתו לקירוב לבבות בין תרבויות באמצעות מוזיקה.
במקביל הפך סיבוב ההופעות "רייכל – פסנתר - שירים" להצלחה מסחררת. המופע, בו הגשים רייכל את חלומו לפגוש את הקהל מקרוב ולחשוף את השירים אותם כתב בלבושם הראשוני כשהוא מלווה את עצמו בפסנתר ומנגן בכלים נוספים, נפרס על פני כ 150 מופעים באירופה, ארה״ב, דרום אמריקה וכמובן בישראל, בה התקיימו גם 17 מופעים באמפי שוני.
רייכל תיעד את כל מופעי אמפי שוני ובחר מתוך ההקלטות את הביצועים המרגשים והטובים ביותר, כך נולד אלבום חדש בן 36 שירים הכולל את "להישאר " – קטע אינסטרומנטאלי חדש, ביצועים ללהיטיו הגדולים ולשירים שהלחין לאחרים, ובנוסף, גרסאות מיוחדות חלקן מתוך חדר החזרות וחלקן בביצוע תזמורתי. את האלבום בחר רייכל לסיים עם שיר חדש - "לסלוח ולשכוח".
האלבום החדש יצא לאור בספטמבר 2017 וסיבוב ההופעות נחתם בסדרת הופעות רצופה באמפי שוני באוקטובר 2017. ביוני 2018, האלבום הגיע למעמד של אלבום זהב עבור מכירותיו בישראל.
בנובמבר 2017 התקיים טקס פרסי הגראמי הלטיני. בין המתמודדים בקטגוריית "אלבום השנה" נכלל אלבומה של הזמרת הקובנית דנאי סוארז שבאלבומה נכללת גרסת דואט שלה עם רייכל לשיר "עכשיו קרוב" - "closer now" שיצא במסגרת האלבום "רבע לשש". 
ביוני 2017, הזמר היווני ניקוס ורטיס הוציא את השיר אֶרוֹטֶבְמֶנוֹס Ερωτευμένος ("מאוהב"), עם הלחן של עידן רייכל לשיר "שאריות של החיים".
במהלך חודש פברואר 2018, הוציא רייכל סינגל בשם "ואם תבואי אליי" אותו הוא כתב והלחין. השיר הופק ועובד בשיתוף פעולה עם המפיק המוזיקלי נועם עקרבי. במקביל יצא השיר ב-special version בביצוע משותף עם טריפל.
במהלך חודש מאי 2018, הוציא רייכל סינגל בשם "בראשית". השיר נכתב במהלך נסיעותיו של רייכל בעולם בהשראת המפגשים שלו עם אנשים מרחבי הודו ואפריקה. את השיר מלווה וידאו קליפ של אמנית החול אילנה יהב.
בין ה-31 במאי ל-10 ביוני 2018, התקיים פסטיבל רב תחומי, פרי חזונו של רייכל, באמפי לייב פארק בראשון לציון. הפסטיבל, שנמשך עשרה ימים (ואליו נמכרו כל הכרטיסים מראש), שילב מוזיקה, קולינריה ואומנות לצד סדרת מופעים, מצומצמת ובלעדית לפסטיבל, של הפרויקט של עידן רייכל בהרכב חדש. הרעיון לפסטיבל נולד אצל רייכל מתוך רצונו לחלוק עם הקהל הגדול שלו תחומים מהם הוא נהנה באופן אישי. בימי הפסטיבל הוקם בפארק מתחם בתחום הקולינריה בניצוחו של השף פורץ הדרך יובל בן נריה אשר מוביל בשנים האחרונות את הסצנה הקולינרית בישראל, תערוכת צילומים של הצלם זיו קורן, הידוע בתיעוד דוקומנטרי נועז ועוצר נשימה בארץ ובעולם ובמה בה נחשף הקהל להופעות של מוזיקאים מרתקים ביניהם – יוסי פיין ובן איילון, שירן, רבע לאפריקה ודי גאסן טריו.
לאור ההצלחה, התקיים הפסטיבל בפעם השנייה במהלך חודש ספטמבר 2018.
באוגוסט 2018 הוציא רייכל את השיר "למה זה מגיע לנו", בו הוא מארח את ברי סחרוף. באוקטובר 2018 הוציא את הסינגל "את לא נשארת לבד", שהקליפ שלו צולם במהלך המסע של רייכל דרך כמה מדינות ברחבי העולם.
ב-31 בינואר 2019 הוציא רייכל את אלבומו החדש "ואם תבואי אליי".
שיר הנושא של האלבום - "ואם תבואי אליי" - כבר הפך לאחד מהלהיטים הגדולים ביותר של רייכל עם קרוב ל 26 מיליון צפיות ביוטיוב והסינגלים מהאלבום צברו כבר יותר מ 51 מיליון צפיות ביוטיוב.
באלבום עשר רצועות מתוכן יצאו לאור במהלך השנתיים שקדמו ליציאת האלבום הסינגלים:
גלגל מסתובב, אהבה כזו עם זהבה בן, ואם תבואי אליי, בראשית, למה זה מגיע לנו עם ברי סחרוף ואת לא נשארת לבד.
האלבום החדש משקף את השלב הבא במסע אישי שהחל קרוב לשלוש שנים טרום יציאתו ומשלב, לצד מוזיקאים מיפן, בולגריה, אתיופיה, קובה והודו ושיתופי הפעולה עם ברי סחרוף וזהבה בן, גם שיתופי פעולה עם הגיטריסט האפריקאי הווירטואוז Bombino, המועמדת הקובנית לפרסי הגראמי Danay Suarez וגם שיר חדש עם ההרכב החדש של הפרויקט של עידן רייכל.
לתקליטור האלבום החדש מצורפות 10 גלויות עם ציוריו של האמן האתיופי Gashahun Kassahun . בצידן השני של הגלויות מודפסות מילות השירים.
יציאתו לאור של האלבום לוותה בארבע הופעות שהתקיימו בהיכל מנורה בתל-אביב, אליהן אזלו כל הכרטיסים מראש, ובסיבוב הופעות בינלאומי נרחב במהלך חודש מרץ 2019 באיטליה, הולנד, שוויץ, צרפת, אוסטריה וארה״ב.
במרץ 2019 הכריז רייכל על קיומו של הפסטיבל בפעם השלישית, במהלך החודשים יוני ויולי 2019 והפעם, בנוסף לראשון לציון, התרחב הפסטיבל לסבב הופעות ברחבי הארץ בערים: כרמיאל, באר שבע וירושלים.
לרגל יום העצמאות, באפריל 2019, יזמה גלגלצ את הפקת השיר "שבט אחים ואחיות" בו השתתפו ממיטב אמני ישראל. השיר שהולחן על ידי רייכל זכה לפופולאריות עצומה וצבר כבר למעלה מ-27 מיליון צפיות ביוטיוב.
עוד ב-2019 - "בואי" - אחד מהשירים הפופולריים והמוכרים ביותר של רייכל, בוצע על ידו ועל ידי מוזיקאים נוספים בתחרות הזמר של האירוויזיון ה- 64 שהתקיימה בישראל בחודש מאי 2019.
במאי 2019 הוציא רייכל את השיר "עכשיו נשארנו שנינו", אותו כתב, הלחין והפיק יחד עם דולב רם ופן חזות. בתמונת השיר ביוטיוב נראים שני אנשי לגו יושבים יחד אל מול הים, על פי מילות השיר.
בספטמבר 2019 התקיים הסבב הרביעי של הפסטיבל בפארק ראשון לציון.

חיים אישיים

בת זוגו של רייכל משנת 2009 היא דמאריס דויבל, נוצרייה שף קונדיטורית ילידת אוסטריה, אותה הכיר במהלך סבב הופעות באוסטריה. לזוג שתי בנות, פיליפה הלנה וסלומה סזאריה. באפריל 2013,  נפרד מתסרוקת הראסטות שהייתה מזוהה איתו במהלך הקריירה. בריאיון ל-7 לילות סיפר רייכל כי הורדת הראסטות התרחשה בעקבות דרישת דמאריס: "היא הטילה עליהן וטו. לקחה את מכונת התספורת והודיעה לי, 'זה קורה היום', לקח איזה 20 דקות לעבור על הכל".